Vi er en flok solstråler heroppe i det nordjyske - det bevidner vejret i hvert fald om denne tirsdag. Er du til en blå himmel, så kan du nemlig se frem til Danmarks flotteste vejr i dag. Mens andre regioner skal trættes med slud- og snebyger, så får vi her i Nordjylland sol det meste af dagen - med temperaturer på op til otte grader i eftermiddag. Morgenen begyndte koldt med mellem nul og fire grader, men den vil som sagt komme til at stige i løbet af dagen. - Selvom temperaturen stiger, kan det stadig komme til at føles koldt, fordi det kan blæse en del i det nordjyske, fortæller TV2 Vejrets Lone Sejr. I aften ventes der ret klart vejr, og temperaturen falder til omkring frysepunktet. Det vil hele dagen føles koldt, fordi det fortsat er blæsende, selvom vinden er let aftagende. Ved Vestkysten og i forbindelse med byger vil der komme vind af kulingstyrke. -  Jeg kan ikke udelukke, at der kan være en enkelt byge, der triller ind over den sydligste del af Nordjylland, men ellers bliver det mest solrigt i dag, fortæller Lone Sejr. I aften falder temperaturen igen og vil lægge sig omkring et par varmegrader, og vinden lægger sig.

Referat:
Temperaturerne kommer op på otte grader, men det kan føles koldere på grund af vinden.